Seun (9) wat homself glo hang het nog geleefŉ Negejarige seun het glo selfmoord gepleeg deur homself aan ŉ venster in ŉ klaskamer by die Laerskool Georgedale in KwaZulu-Natal op te hang. Nkosinathi Sishi, hoof van die KwaZulu-Natalse departement van onderwys, sê die seun is Maandag onder sy skoolbank gevind met ŉ koord om sy nek. Hy het die reënjaskoord glo aan die venster vasgemaak en dit om sy nek gesit. Sishi sê die seun het nog geleef toe hy gevind is en is later in ŉ kliniek oorlede. Die polisie ondersoek intussen die voorval. “Vuilspel word nie in die stadium vermoed nie,” het kol. Jay Naicker, woordvoerder van die polisie, gesê. Sishi sê hy het Dinsdag die skool en die seun se familie besoek. Die departement verskaf traumaberading aan die familie sowel as die onderwysers en kinders by die skool. “Dit is die ergste…ons het nog nooit ŉ soortgelyke voorval gehad nie.”